作者:劉長卿
標題:送元八遊汝南
內容:元生實奇邁，幸此論疇昔。刀筆素推高，鋒芒久無敵。縱橫濟時意，跌宕過人跡。破產供酒錢，盈門皆食客。田園頃失計，資用深相迫。生事誠可憂，嚴裝遠何適。世情薄恩義，俗態輕窮厄。四海金雖多，其如向人惜。迢遞朗陵道，悵望都門夕。向別伊水南，行看楚雲隔。繁蟬動高柳，匹馬嘶平澤。潢潦今正深，陂湖未澄碧。人生不得已，自可甘形役。勿複尊前酒，離居剩淒戚。